# Medialle 11.8.2015

**Vielä ehtii ehdottaa Esteetön Suomi -palkinnon saajaa**

Invalidiliitto ja Rakennustietosäätiö RTS etsivät Esteetön Suomi -palkinnon saajaa vuodelle 2015. Ehdotuksia palkittaviksi voivat tehdä Invalidiliiton ja Rakennustietosäätiön jäsenjärjestöt sekä muut yhteisöt ja kansalaiset 4.9.2015 mennessä.

Palkinto myönnetään toiminnalle tai kohteelle, joka toteuttaa laajaa näkemystä esteettömyydestä ja Design for All -periaatteesta. Palkinnon tarkoituksena on edistää rakennetun ympäristön käytettävyyttä ja soveltuvuutta kaikille sekä kannustaa elinympäristön suunnittelun ja toteutuksen piirissä toimivia henkilöitä ja tahoja nostamalla esiin parhaita esimerkkejä.

Palkinto annetaan toiminnasta, joka on valtakunnallisesti merkittävällä tavalla edistänyt esteettömän rakennetun ympäristön syntymistä ja tuo esille uudenlaisia näkökulmia esteettömyydestä. Palkittava voi olla henkilö, ympäristö, reitistö, rakennuskokonaisuus, rakennus, toimintamalli, järjestelmä, palvelu, koulutusohjelma, virkistystoiminta tai näihin liittyvä suunnitelma, jolla on ajankohtaista ja yleistä merkitystä.

**Esteetön Suomi -palkinto jaetaan** kahden vuoden välein. Seuraava palkinto jaetaan Tampereella Apuvälinemessujen yhteydessä **5.11.2015**. Palkintolautakunta voi myös jakaa kunniamainintoja.

Ehdotukset toimitetaan viimeistään **4.9.2015** **mennessä** osoitteeseen Harri Leivo, Esteettömyyskeskus ESKE, Invalidiliitto ry, Mannerheimintie 107, 00280 Helsinki tai sähköpostitse harri.leivo[at]invalidiliitto.fi. Esityksiin palkittavista on liitettävä riittävät tiedot ja perustelut, jotta raati voi arvioida palkinnon edellytysten täyttymistä.

Palkintoraatiin kuuluvat raadin puheenjohtaja Martti Rantavuori, ESPIN - Espoon Invalidit, Petri Neuvonen, Rakennustietosäätiö RTS, Ulla Vahtera, Suomen Arkkitehtiliitto SAFA, Eero Keto, Lahden Seudun Invalidit ja Harri Leivo, Invalidiliitto.

Esteetön Suomi -palkinto jatkaa ARMI ry:n ja Invalidiliitto ry:n esteettömyyspalkinnon perinteitä.

**Lisätietoja**:

Esteettömyysasiamies Harri Leivo, Esteettömyyskeskus ESKE, Invalidiliitto ry, harri.leivo[at]invalidiliitto.fi tai p. 09 613 191.

Invalidiliitto on fyysisesti vammaisten ihmisten valtakunnallinen vaikuttamisen ja palvelutoiminnan monialajärjestö. Invalidiliitto tekee työtä yhteiskunnassa niin, että toimiva arki mahdollistaa fyysisesti vammaiselle ihmiselle itsenäisen ja hyvän elämän. [www.invalidiliitto.fi](http://www.invalidiliitto.fi)

Rakennustietosäätiö RTS on yleishyödyllinen säätiö, jonka tarkoituksena on edistää sekä hyvää kaavoitus- ja rakennustapaa että hyvää kiinteistönpitotapaa. Säätiön omistama Rakennustieto Oy on kiinteistö- ja rakennusalan täyden palvelun tieto- ja mediatalo. [www.rakennustieto.fi](http://www.rakennustieto.fi)